b'\n_START_ARTICLE_\nFranc \xc5\xbdigon\n_START_SECTION_\n\xc5\xbdivljenje in delo\n_START_PARAGRAPH_\nPo gimnaziji in \xc5\xa1tudiju bogoslovja v Gorici je bil 1887 posve\xc4\x8den v duhovnika. Nato je do 1890 kaplanoval v Gorici. Kot gojenec Avgu\xc5\xa1tineja je 1890/1891 \xc5\xa1tudiral teologijo na dunajski univerzi, 1892 dosegel doktorat z disertacijo Quaestiones introductoriae in epistolas S. Pauli. V letih 1891\xe2\x80\x931902 je supliral osnovno bogoslovje in dogmatiko v gori\xc5\xa1kem bogoslovju, kjer je bil tudi \xc5\xa1tudijski prefekt, knji\xc5\xbeni\xc4\x8dar in ekonom. Po ustanovitvi katedre za filozofijo in osnovno bogoslovje na tem zavodu je oboje kot profesor predaval do upokojitve. Bil je tudi prosinodalni eksaminator za \xc5\xbeupnijske izpite, cenzor knjig in branilec zakonske vezi pri cerkvenem sodi\xc5\xa1\xc4\x8du. V letih 1915\xe2\x80\x931918 je s \xc5\xa1kofom Sedejem in celotnim bogoslovjem prebil begunstvo v Sti\xc4\x8dni, kjer so nadaljevali s poukom. Po koncu vojne se je vrnil v Gorico. Prejel je naslova \xc4\x8dastni konzistorialni svetnik in \xc4\x8dastni kanonik.'